[pic] | EUROOPA ÜHENDUSTE KOMISJON |

Brüssel, 6.3.2007

SEK(2007) 302

KOMISJONI TALITUSTE TÖÖDOKUMENT

Lisatud dokumendile ETTEPANEK EUROOPA PARLAMENDI JA NÕUKOGU MÄÄRUS millega muudetakse määrust nr 11 veohindade ja veotingimustega seotud diskrimineerimise kaotamise kohta Euroopa Majandusühenduse asutamislepingu artikli 79 lõike 3 rakendamisel ning Euroopa Parlamendi ja nõukogu määrust (EÜ) nr 852/2004 toiduainete hügieeni kohta Mõju hindamise kokkuvõte (määrus (EÜ) nr 852/2004, toiduainete hügieen – HACCP) {KOM(2007) 90 lõplik}{SEK(2007) 301}{SEK(2007) 303}{SEK(2007) 304}

KOMISJONI TALITUSTE TÖÖDOKUMENT

Lisatud dokumendile ETTEPANEK EUROOPA PARLAMENDI JA NÕUKOGU MÄÄRUS millega muudetakse määrust nr 11 veohindade ja veotingimustega seotud diskrimineerimise kaotamise kohta Euroopa Majandusühenduse asutamislepingu artikli 79 lõike 3 rakendamisel ning Euroopa Parlamendi ja nõukogu määrust (EÜ) nr 852/2004 toiduainete hügieeni kohta Mõju hindamise kokkuvõte (määrus (EÜ) nr 852/2004, toiduainete hügieen – HACCP)

Kommenteeritud kokkuvõte

Ettepanek, millele käesolev mõju hindamine on lisatud, on osa laiaulatuslikust halduskoormuse vähendamise kavast. Määruses (EÜ) nr 852/2004 toiduainete hügieeni kohta on sätestatud, et kõik toidukäitlemisettevõtjad peavad kehtestama, rakendama ja töös hoidma ohuanalüüsi ja kriitiliste kontrollipunktide süsteemi (HACCP) põhimõtetel rajanevat alalist korda. Selleks, et HACCP süsteemi nõuet õigesti rakendada, on vaja mitut valdkonda hõlmavate teadmistega töötajaid, kes oskavad ohtusid ja kriitilisi kontrollpunkte tuvastada ning kindlaks määrata ohupiire ja seiretoiminguid kriitilistes punktides. Nende nõuete täitmise aastakulud ELi tasandil võivad olla märkimisväärsed (hinnanguliselt 220 000 000 eurot). Suuremate ettevõtete jaoks ei ole need kulud nii olulised, moodustades tõenäoliselt tühise osa kogukuludest, kuid mõnele väikesele või keskmise suurusega ettevõttele on need nõuded äärmiselt kulukad ja koormavad.

Arvestades, et ohuanalüüsi ja kriitiliste kontrollipunktide süsteemi (HACCP) range rakendamine avaldaks väikestele ja keskmise suurusega ettevõtetele märkimisväärset mõju, samuti arvestades, et mõned ettevõtted on suutelised tagama toiduainete hügieeninõuete täitmise, rakendades määruse (EÜ) nr 852/2004 kõiki asjaomaseid nõudeid ilma ohuanalüüsi ja kriitiliste kontrollipunktide süsteemi (HACCP) täiel määral kehtestamata, ning hoolimata asjaolust, et juhenddokumendis on esitatud selgitused ohuanalüüsi ja kriitiliste kontrollipunktide süsteemi (HACCP) paindliku rakendamise kohta, on tekkinud vajadus vabastada teatavad ettevõtted kõikidest ohuanalüüsi ja kriitiliste kontrollipunktide süsteemiga (HACCP) seotud nõuetest.

Kõnealuse algatuse eesmärk on aidata kaasa Lissaboni majanduskasvu ja töökohtade loomise strateegia elluviimisele, vähendades väikeste ja keskmise suurusega ettevõtete majandustegevuse kulusid toiduainetetööstuses, juhul kui on võimalik säilitada tarbijakaitse ja toiduainete hügieeni nõuete täitmise sama rahuldav tase. Konkreetseks tegevuseesmärgiks on tagada, et teavitamiskohustused oleks igapäevase äritegevusega mõistlikus tasakaalus ega osutuks ebaproportsionaalselt kulukaks. Selleks kaaluti mõjuhindamise käigus kolme võimalust:

1. võimalus. Poliitikat ei muudeta.

2. võimalus. Teatavad ettevõtjad vabastatakse ohuanalüüsi ja kriitiliste kontrollipunktide süsteemi (HACCP) nõuete täitmisest.

3. võimalus. Kõik ettevõtted vabastatakse ohuanalüüsi ja kriitiliste kontrollipunktide süsteemi (HACCP) rakendamisest.

3. võimaluse puhul on oht, et kõige põhilisemat eesmärki – mitte lasta taset langeda – ei täideta. 1. võimalus ei muudaks hetkel valitsevat olukorda, st õiguslik ebakindlus juhenddokumentide järgimisel säiliks ja väikestel ettevõtetel paljudes liikmesriikides tuleks jätkuvalt kanda liiga suuri kulusid. 2. võimalus tundub olevat parim, sest see võimaldab märkimisväärselt vähendada halduskoormust ning ühtlasi ka teha erandeid mõnedele väiksematele ettevõtjatele toiduainetetööstuses, kes suudavad määruse (EÜ) nr 852/2004 kõiki teisi nõudeid järgides tagada toiduainete hügieeni nõutava taseme. Tuleb rõhutada, et olemasolevad andmed tõendavad, et selle algatuse tagajärjel hügieenistandardid ei lange, mistõttu võib väita, et eeldatava säästuga ei kaasne mingeid negatiivseid mõjusid mujal.